Kamilla K » 2017 » april
Styrkeløftstevnet i bilder (og enda mer tekst)
4 april 2017 -- 6:00
Nedtellingsappen min på telefonen forteller meg at det er 151 dager til RM (regionsmesterskap) og 199 dager til NM. Det er altså ganske nøyaktig fem måneder til RM. Fem måneder på å legge inn solid arbeid, slik at følelsen jeg sitter med nå, kan gjenoppleves. Ah, jeg gleder meg! Både til de store begivenhetene, men også alle de vanlige hverdagene som skjer mellom.
Jeg tenkte jeg skulle dele noen bilder fra lørdag også, ikke bare filmen av selve løftene. Det er mange styrkeløftere som er opptatt av å trene med jern, og ikke minst varme opp med jernskiver på et stevne, fordi det er slike skiver man skal konkurrere med. Jeg bryr meg ikke et fnugg om jeg varmer opp med jern eller ei, noe som også gjorde at jeg fikk varmet opp der det ikke var fullt så mange mennesker, og med vanlige vektskiver. På stevner liker jeg å ha det rolig rundt meg, stressa og aggressive mennesker er generelt ikke noe jeg er spesielt glad i å ha rundt meg.
Så, borti hjørnet mitt gikk det fint. Hadde ikke skrevet noe plan for oppvarmingsløftene i knebøy, bare bygget meg oppover basert på logikk og dagsform. Ble vel noe sånt som 60 kg, 80 kg, 90 kg, 100 kg, 110 kg, 120 kg. Okei, ble noen reps på 40 kg først, fordi F insisterte på det. Jeg ble lettere irritert for å måtte starte på noe lavere enn 60 kg, men utførte repetisjonene for å få problemet ut av verden, haha.
110 kg. Nest siste oppvarmingsløft.
Klar for 120 kg, og siste oppvarmingsløft.
Visualisere, puste og bli kløpet. Standard.
Først løft gikk fint. Det første løftet er det verste. Det er på grensen til å ikke være gøy, haha. Signaler, tre dommere, publikum, man står på et teppe (!), tre spottere rundt deg… Jeg glemmer nesten hva jeg faktisk skal gjøre, det er så mye nytt på en gang. Så fort den første er godkjent, da føles alt så mye bedre. Da er man i gang. Etter knebøy var det tid for benkpress.
Oppvarmingen til benkpress gikk helt etter planen, og ting føltes bra. Har jeg fortalt dere om da jeg deltok på mitt første stevne i 63 kg-klassen, på regionsmesterskap i Askim? Jeg hadde jobbet et halvt år for å gå ned til den vektklassen, ene og alene for å ta norgesrekord i markløft. Og det gikk jo, så det stevnet husker jeg som et fantastisk et. Men benkpress gikk faktisk helt latterlig dårlig den dagen. Jeg bommet på nest siste oppvarmingsløft, så Fredrik måtte løpe til sekretariatet og rakk å endre startvekten min noe sånt som ett minutt før fristen for å endre gikk ut. Armene føltes helt tomme. Uff, det var ubehagelig. Vet heldigvis hvorfor det skjedde, så skal ikke gjenta den feilen.
70 kg benkpress på stevne. Endeliiiiig!
"Janicke!!! Stevnepers i benk!!!"
Så glad, så gira! Nydelig følelse å gå inn i markløft med. Og jeg har pimpet de blå løfteskoene mine, så nå er det KK-power all the way! Litt usikker på hva F driver med, han husket ikke selv engang. Menmen, vi stakk for å varme opp til markløft, og der hadde jeg så få oppvarmingsløft at jeg knapt husker det.
165 kg gikk superfint, jeg hadde ikke tragisk stygg rygg engang. Slik fremgang er likandes!
172,5 kg var tyngre (sjokk…), men hastverk er lastverk, så det er jo bare å dra, så lenge det går oppover. Og heiaropene og støtten fra publikum har mye å si!
Her er de altoppslukende øyeblikkene. Her dreier alt seg om hva som skjer i hodet. Fredrik klyper svært hardt for å få adrenalinet i gang, jeg kjenner mer eller mindre ingenting av det, men ser på blåmerkene at han virkelig har tatt i. Der og da dreier alt seg om mine tanker.
Opp på plattingen. Puste. Gå frem til stangen, plassere føttene. Puste.
Ta grep om stangen, trekke godt med luft ned i magen, feste blikket, og dra. IKKE. GI. DEG!
175 kg. Tre røde skiver. Ah, den følelsen. DEN følelsen!!!
For et stevne. Jeg er så fornøyd. Og jeg er så motivert til å utvikle dette videre.
Og som en tilleggsopplysning som sikkert enkelte ville vært foruten: dette var første stevnet mitt hvor jeg hadde mensen, så da er jeg enda en erfaring rikere, og vet at det ikke trenger å være noe hinder.
Av Kamilla | 3 Kommentarer »
Stevnet kort oppsummert: løfteglede!
2 april 2017 -- 16:36
Ah, jeg er så fornøyd og så gira! Jeg har så mange bilder og videoer jeg vil vise, og mest av alt vil jeg egentlig vise dere den FANTASTISKE følelsen jeg sitter med nå. Mestringsfølelse i en helt egen liga. Smilet er som limt på ansiktet mitt, og jeg motivasjonen har skutt til værs!
I styrkeløft har man tre forsøk per øvelse (knebøy, benkpress, markløft), så altså ni løft totalt. Jeg har aldri fått ni av ni godkjente, men i går fikk jeg åtte av ni godkjente, så det var nesten full pott. Du velger selv hvilken vekt du vil begynne på i hver øvelse, og hvor mye du vil høyne til de to neste løftene. Minste høyning er 2,5 kg.
Mine tall ble som følger:
Knebøy: 125 kg – 127,5 kg – 130 kg (miss)
Benkpress: 65 kg – 67,5 kg – 70 kg
Markløft: 165 kg – 172,5 kg – 175 kg
Knebøy: Jeg har faktisk aldri løftet så "lite" i knebøy på et stevne før, så det er klart det ikke er superstas. Men til gjengjeld har jeg løftet mer på trening den siste tiden, og jeg endte bare opp med 5 kg mindre enn på NM (der bøyen min kom på andreplass), så det er snakk om små marginer, og jeg er motivert for å jobbe med saken. Løftene mine var også teknisk penere enn tidligere, det er jeg glad for.
Benkpress: I den øvelsen jeg er desidert svakest i (altså jeg håper dere skjønner at jeg ikke mener at jeg er SVAK, men sett i forhold til hvordan styrken er fordelt på min egen kropp), tok jeg personlig stevnerekord. Det smakte så sykt godt! 70 kg. Jeg har prøvd det løftet så mye som SEKS ganger tidligere på stevner, så det var relativt krevende å jobbe seg bort fra den mentale holdningen om at "dette er det løftet som ikke går". Jeg har jo begynt å ta det som en selvfølge at jeg ikke kommer til å klare det. Denne gangen tok jeg en annen mental strategi, og det ga resultatet jeg ønsket. Kjempefornøyd! Skikkelig, skikkelig gøy!
Markløft: Sist, men ikke minst: markløft. Min favoritt. Jeg åpnet på samme vekt som på både WEC (vesteuropeisk) og NM: 165 kg. Det gikk lettere enn noen gang, og vi så ikke poenget med å begrense oss til 170 kg, som var den egentlige planen. 171 kg er Norgesrekorden (som jeg har) i -63 kg-klassen, og mitt mål er å heve denne ytterligere på høstens mesterskap. Derfor gir det en svært god følelse å ha disse solide løftene innabords.
Målene videre er å få den nye knebøyteknikken min enda mer på plass, slik at jeg kan legge på mer vekt. I benkpress er målet 75 kg på stevne, og den kjenner jeg må jobbes ekstra mye for. Bakgrunnen for det tallet er selvsagt at jeg vil bli sterkere, men også fordi det gir røde skiver. På stevner MÅ man ha på låsene som veier 2,5 kg, så selv om 70 kg på trening er røde skiver, er det altså ikke likt på stevner.
I markløft er hovedmålet mitt å klare å dra det jeg nå har dratt gjentatte ganger på stevne, på et mesterskap, slik at det kan resultere i ny norgesrekord. Det overordnede målet er å bli sterkere. Stevnemessig er det regionsmesterskap og Norgesmesterskap til høsten som er de store høydepunktene for året, og jeg gleder meg skikkelig! Også er jeg veldig glad for at det er noen måneder til, slik at jeg kan jobbe med alle de overnevnte tingene i mellomtiden.
Bildeinnlegg kommer, men nå skal jeg se "Fittest on earth" og se andre gå gjennom blodslit mens de presterer, haha.
Av Kamilla | Ingen kommentarer »
Neste innlegg »
kamilla (a) kamillak.com
Sider
Forsiden
Nyttige innlegg
Om meg
INSTAGRAM: kamillako
Styrkeløft. Friluftsliv. Livsstil. Livsglede.
Kategorier
Diverse
Foto
Helse
Leserspørsmål
Mat
Min hverdag
Min trening
Natur
Oppskrifter
Reiser
Tematirsdag